**Μαρούσι 06 – 12 – 2020**

**ΚΑΤΩ ΤΑ ΧΕΡΙΑ ΑΠΟ ΤΟΥΣ ΑΓΩΝΙΣΤΕΣ**

**ΑΥΤΕΣ ΟΙ ΜΕΡΕΣ ΕΙΝΑΙ ΤΟΥ ΑΛΕΞΗ**

12 χρόνια μετά την εν ψυχρώ δολοφονία του 15χρονου μαθητή Αλέξανδρου Γρηγορόπουλου από το όπλο του δολοφόνου Κορκονέα, όπως και κάθε χρόνο από εκείνη τη μέρα, χιλιάδες εργαζόμενοι, η νεολαία, ο λαός έσπασαν τις απαγορεύσεις και διαδήλωσαν με πολύμορφους τρόπους σε όλη την Ελλάδα, σε γειτονιές, πλατείες, στους δρόμους: Δεν ξεχνάμε! Η κρατική τρομοκρατία και καταστολή θα ανατραπεί από τους αγώνες μας!

Για δεύτερη φορά μέσα σε ένα μήνα, μετά την απαγόρευση των συγκεντρώσεων και της χουντικής έμπνευσης σχέδιο αποτροπής των διαδηλώσεων για το Πολυτεχνείο, το κράτος και η αστυνομία έστησαν νέο σκηνικό αστυνομοκρατίας και απαγορεύσεων. Από το πρωί έχουν προχωρήσει σε εκατοντάδες βίαιες και αναίτιες προσαγωγές και επιθέσεις σε συγκεντρωμένους, παρά το γεγονός ότι οι διαδηλωτές τηρούν αυστηρά όλα τα υγειονομικά μέτρα. Ιδιαίτερα στην ευρύτερη περιοχή των Εξαρχείων η κατάσταση θυμίζει κατεχόμενη ζώνη. Κάθε διερχόμενος, οποιοσδήποτε ήθελε να προσεγγίσει το μνημείο για να αφήσει ένα λουλούδι, ολιγομελείς αντιπροσωπείες οργανώσεων, φορέων, κόσμος της γειτονιάς και ευρύτερα, συνελήφθησαν και βρίσκονται αντιμέτωποι με πρόστιμα και απόλυτα ανυπόστατες κατηγορίες.

Είναι προκλητικό και υποκριτικό να μιλούν για την προστασία της δημόσιας Υγείας την ώρα που ετοιμάζεται αύριο να ανοίξει η αγορά, ενώ αφήνουν κλειστά τα σχολεία όλων των βαθμίδων στερώντας το δικαίωμα στη μόρφωση, τη κοινωνικότητα και τη χαρά σε χιλιάδες νέους ανθρώπους! Κανένα απολύτως μέτρο δεν έχει πάρει η κυβέρνηση για την ενίσχυση του ΕΣΥ, ενώ προσλαμβάνει δυνάμεις καταστολής, αγοράζει περιπολικά, αύρες και μηχανές για τους «ράμπο» της ΔΡΑΣΗΣ. Καλούνται σε ΕΔΕ υγειονομικοί γιατί αρρώστησαν, την ίδια ώρα που ο πρωθυπουργός «παίρνει τον αέρα του» στην Πάρνηθα. Η ΝΔ καταπατώντας ακόμα και τα θεμελιώδη και συνταγματικά κατοχυρωμένα δημοκρατικά δικαιώματα, καταδικάζει το λαό στη φτώχεια και την ανεργία, στοχοποιεί και καταστέλει όσους αγωνίζονται και διεκδικούν.

Ο στόχος τους είναι προφανής! Επιδιώκουν να διαμορφώσουν «κατάσταση εξαίρεσης και έκτακτης ανάγκης». Εργαλειοποιούν την πανδημία για να προωθήσουν τις πιο αντιδραστικές αναδιαρθρώσεις σε όλα τα επίπεδα! Μισούν τη νεολαία που αγωνίζεται για το παρόν και το μέλλον της, τους υγειονομικούς που παλεύουν για τη ζωή και την υγεία του λαού, μισούν τους εργαζόμενους που βάζουν φρένο στις αντεργατικές επιδιώξεις τους. Μισούν όσους αγωνίζονται ενάντια στο σάπιο σύστημα τους που διαλύει κάθε κεκτημένο.

Όση προσπάθεια κι αν καταβάλλουν κράτος, ΜΜΕ και αστυνομία, ο λαός θα συνεχίσει να τιμά την μνήμη των νεκρών μας, να καταδικάζει την αστυνομική αυθαιρεσία και βιαιότητα, να αγωνίζεται για μια ζωή που αντιστοιχεί στις σημερινές ανάγκες αλλά και δυνατότητες της σύγχρονης εποχής!

**Θα μας βρίσκουν διαρκώς απέναντι!**

* Δουλειά, ζωή, με αξιοπρέπεια, σχολεία για όλες και όλους!
* Απαιτούμε εδώ και τώρα την άμεση απελευθέρωση ΟΛΩΝ των προσαχθέντων και συλληφθέντων σε όλη τη χώρα χωρίς όρους!
* Κανένα πρόστιμο, καμιά δίωξη!